Standard Bank meen wins kan met meer as 50% daal | Netwerk24
Deur Nellie Brand-Jonker 03 Maart 2021 13:30
Standard Bank verwag 'n beduidende daling in sy wins wanneer hy sy voljaarresultate in Maart bekend maak. Foto: Bloomberg
Hy reik sy resultate volgende week uit.
Sy aandeelprys het skaars gereageer op die handelsoorsig.
Die kernwins per aandeel gaan tussen 40% en 50% laer wees.
Beleggers is verwys na sy handelsoorsig wat einde November uitgereik is en waarin gesê word die druk op sy winsmarges duur voort weens die effek van vorige rentekoersverlagings wat nog deursyfer.
Die bank het ook verwys na kredietverliese wat hoog gebly het.
In die halfjaar tot einde Junie het die kredietafskrywingkoste (slegte skuld wat afgeskryf word en die voorsiening vir kredietafskrywings) skerp tot R11,3 miljard van R4,2 miljard in die ooreenstemmende halfjaar geklim.
Dit word aan die agteruitgang in die stand van kliënte se geldsake weens die pandemie en die inperking toegeskryf.
Einde November is gesê die vooruitsig vir kredietafskrywingskoste ná die boekjaar bly baie onseker.
Beleggers hou ook asem op om te hoor of 'n slotdividend verklaar gaan word.
Die Reserwebank het in Februarie 'n riglyn uitgereik dat banke dividendbetalings en kontantbonusse aan die uitvoerende bestuur kan hervat, maar gemaan dit moet versigtig gedoen word sodat genoeg kapitaal bewaar word te midde van die groter onsekerheid wat die pandemie skep.
Dit kom nadat die Reserwebank in April verlede jaar 'n riglyn uitgereik het dat kapitaalbewaring prioriteit moet geniet bo dividende en kontantbonusse en dat geen dividend en kontantbonusse in 2020 betaal moet word nie.